b'\n_START_ARTICLE_\nGrad Cesargrad\n_START_PARAGRAPH_\nGrad Cesargrad (hrva\xc5\xa1ko Cesargrad) je neko\xc4\x8d stal vrhu Cesargrajske gore neposredno nad reko Sotlo in mestecem Klanjec na meji med Slovenijo in Hrva\xc5\xa1ko in je bil ena najve\xc4\x8djih srednjeve\xc5\xa1kih utrdb na Hrva\xc5\xa1kem. V ru\xc5\xa1evine je bil pu\xc5\xa1\xc4\x8den po po\xc5\xa1kodbah v potresu leta 1775.\n_START_SECTION_\nZgodovina\n_START_PARAGRAPH_\nGrad je po vsej verjetnosti dal zgraditi ogrski kralj v drugi polovici 13. stoletja ali v za\xc4\x8detku 14. stoletja kot mejno utrdbo. Grad je prvi\xc4\x8d omenjen \xc5\xa1ele leta 1399 pod imenom Chazar v listini z dne 27. januarja 1399, ko ga je ogrski kralj Sigismund Luksembur\xc5\xa1ki skupaj z Zagorsko \xc5\xbeupanijo podelil celjskemu grofu Hermanu II. Celjski grofje in dr\xc5\xbeavni knezi ter ve\xc4\x8dkrat hrva\xc5\xa1ki bani so grad imeli v posesti do 1456. Po nekaterih domnevah so ime gradu-trdnjavi dali kot porog nasproti stoje\xc4\x8demu gradu Kun\xc5\xa1peku (tudi K\xc3\xb6nigsbergu oziroma Kraljevcu). V drugih listinah se omenja z imeni Czaszar, Czaszarwar, Kaysersperg. Po smrti Ulrika II. Celjskega je grad leta 1456 zavzel ali pridobil Andrej Baumkircher in sta na njem gospodovali njegova dru\xc5\xbeina in dru\xc5\xbeina Andreja Stubenberga vse do leta 1521. In to kljub temu, da je ogrski kralj Matija Korvin grad z darilno listino leta 1463 podaril vojskovodji Celjskih in takrat \xc5\xbee hrva\xc5\xa1kemu banu Janu Vitovcu. \xc5\xa0ele leta 1521 je gospodar gradu postala dru\xc5\xbeina Erd\xc5\x91dy. V \xc4\x8dasu kme\xc4\x8dkega upora je 29. januarja 1573 grad osvojila in po\xc5\xa1kodovala kme\xc4\x8dka vojska. Po obnovi je na gradu prebivala dru\xc5\xbeina Erd\xc5\x91dy do leta 1603, ko se je preselila v novozgrajene Nove dvore klanje\xc4\x8dke. Vendar so grad \xc5\xa1e naprej vzdr\xc5\xbeevali vse do potresa leta 1775, ko so ga pustili po\xc4\x8dasi propadati. To potrjuje bakrorez gradu, ki jo je naredil Georg Matth\xc3\xa4us Vischer leta 1681.'